KOMISIJOS ATASKAITA EUROPOS PARLAMENTUI IR TARYBAI

dėl euro apsaugai nuo padirbinėjimo skirtos programos „Pericles“ įgyvendinimo ir rezultatų 2014 m.

1.Bendrosios pastabos

Programa „Pericles 2020“ yra euro apsaugai nuo padirbinėjimo skirta mainų, pagalbos ir mokymo programa, kuri pakeitė 2001 m. ir 2012–2013 m. įgyvendinamą „Pericles“ programą. Programa buvo nustatyta 2014 m. kovo 11 d. Europos Parlamento ir Tarybos reglamentu (ES) Nr. 331/2014. Šiuo reglamentu nustatyta, kad programa bus įgyvendinama iki 2020 m. gruodžio 31 d. Reglamento 13 straipsnio 3 dalimi reikalaujama, kad Komisija kasmet teiktų Europos Parlamentui ir Tarybai informaciją apie programos rezultatus. Ši ataskaita parengta vykdant minėtą reikalavimą 2014 m. atžvilgiu.

Palyginti su ankstesne programa, programa „Pericles 2020“ turi keletą papildomų savybių. Pirma, į reglamento 8 straipsnio c punktą įtrauktas papildomas finansavimo reikalavimus atitinkantis veiksmas – įrangos, kurią naudotų specialios kovos su padirbinėjimu valdžios institucijos, siekdamos apsaugoti eurą nuo padirbinėjimo, pirkimas. Antra, buvo supaprastinta tinkamų finansuoti sąnaudų sistema. Be to, reglamento 10 straipsnyje nustatyta dotacijų bendro finansavimo dalis yra 75 %, tačiau metinėje darbo programoje nustatytais išskirtiniais ir tinkamai pagrįstais atvejais leidžiama padidinti dotacijų bendro finansavimo dalį iki ne daugiau kaip 90 % tinkamų finansuoti sąnaudų. Galiausiai, buvo sugriežtinti programos „Pericles 2020“ stebėsenos ir vertinimo komponentai.

2.Programos įgyvendinimas 2014 m. ir veiksmų, kuriuos įsipareigota atlikti pagal programą „Pericles“, rezultatai

Nustatytas metinis programos „Pericles 2020“ įgyvendinimo biudžetas 2014 m. yra 924 200 EUR – jis buvo finansuojamas iš Europos Sąjungos 2014 m. bendrojo biudžeto 24 03 01 biudžeto eilutės. 2014 m. įsipareigota panaudoti iš viso 878 517 mln. EUR lėšų.

Iš programos įgyvendinimo rezultatų matyti, kad valstybės narės yra tvirtai nusiteikusios saugoti eurą nuo padirbinėjimo. Kovos su eurų padirbinėjimu ekspertų grupės (angl. ECEG) susitikimuose vykusių diskusijų daugiametės strategijos klausimais pastangomis 2014 m. pavyko įsipareigoti dėl 95 % viso biudžeto.

2014 m. šios programos lėšomis buvo finansuota 10 projektų; 6 iš šių projektų parengė euro zonos valstybių narių kompetentingos valdžios institucijos, o 4 iniciatyvas – Komisija. 3 veiksmai buvo įgyvendinti 2014 m., o 7 veiksmai yra (bus) įgyvendinami 2015 m. 2014 m. pareiškėjai pagal programą buvo iš trijų valstybių narių: Italijos, Prancūzijos ir Ispanijos. Tai rodo, kad labiausiai nuo eurų padirbinėjimo kenčiančios šalys dažniau naudojasi „Pericles“ lėšomis. ES teisės aktų leidėjas rengiasi priimti reglamentą, kuriuo programos „Pericles 2020“ taikymas bus išplėstas į euro zonai nepriklausančias valstybes nares. Todėl 2014 m. programa buvo taikoma tik euro zonos valstybėms narėms.

I ir II diagramos. Veiksmų skaičius kiekvienoje valstybėje narėje (2014 m. dotacijos ir viešieji pirkimai) ir veiksmų rūšis

2014 m. prisiimti įsipareigojimai dėl trijų seminarų, trijų techninių mokymų, darbuotojų mainų dviejų atvejų ir dviejų tyrimų.

Šie veiksmai buvo vykdomi Europos Sąjungoje ir už jos ribų, atsižvelgiant į konkrečius poreikius apsaugoti eurą nuo padirbinėjimo. Nuo pat programos „Pericles“ įgyvendinimo pradžios jos regioninis aspektas buvo stiprinamas įgyvendinant veiksmus itin pažeidžiamuose pasaulio regionuose. 2014 m. ypač daug dėmesio skirta Lotynų Amerikai (Čilei ir Kolumbijai), pietryčių Europai (Albanijai ir Turkijai) ir Viduržemio jūros regionui.

Toliau pateikiamose diagramose nurodyti programos „Pericles 2020“ dalyviai pagal kilmę ir profesinę kvalifikaciją:

III ir IV diagramos. Dalyvių kilmė ir profesinė kvalifikacija